R. Bauer, poslanec: (2009-12-04):
Pozrime sa na projekt Metropolis z pohľadu ponuky, pretože keď príde takáto ponuka, tak, samozrejme, že ju treba vypočuť. Projekt Metropolis ponúka 30 hektárov južne od Bratislavy, kde miesto, ktoré susedí s Petržalkou a Jarovcami, je to strategická poloha na križovatke diaľnic D 2 a D 4, ktoré vedú do Viedne, Bratislavy, Budapešti a Prahy. Je to miesto, kde v okruhu 220 kilometrov sú štyri medzinárodné letiská, na ktorých prejde 40 mil. pasažierov ročne. Ponúka projekt dramatický nárast turizmu a zvýšenie počtu návštevníkov na Slovensku, ponúka tzv. multifunkčný rozvoj 1 200-tisíc metrov štvorcových plochy v budovách, kde bude retail: finančné služby, zábava, aquapark, golf, hotely, kasína, kultúrne a kongresové zariadenia. Tento projekt je porovnateľný s Las Vegas komplexom, čo znamená, že je takej istej veľkosti ako najväčší projekt kasín a zábavy na svete. Projekt by mal mať viacej fáz. V prvej by sa malo postaviť nákupné centrum, aquapark, zábavné centrum s tzv. adventure centrom (čiže centrom zábavy), tri hotely, kasíno amerického typu. V ďalších fázach by mali byť postavené konferenčné zariadenia, golfové ihriská, ďalšie kasína, luxusné apartmány. Projekt má cieľovú skupinu až 29 mil. ľudí, čím počítajú asi kompletne Slovensko, Čechy, Rakúsko, Maďarsko. Je to investícia, ktorá vytvorí 10-tisíc nových pracovných príležitostí. V jednom zdroji je, že je to 1,5 mld. eur. Dopadmi budú dlhotrvajúce finančné, ekonomické benefity pre krajinu a posilnenie reputácie. A projekt je garantovaný spoločnosťou Harrah´s Entertainment, ktorá je najväčšia spoločnosť na svete v oblasti hazardných hier. Táto spoločnosť spravuje 54 kasín, hotely, konferenčné centrá, golfové ihriská na štyroch kontinentoch, napríklad Caesars Palace v Las Vegas, v Nevade alebo Emerald Casino Resort v Južnej Afrike. Ak príde takáto ponuka, každý, kto je vo verejnej funkcii v exekutíve, samozrejme, by si ju mal vypočuť, je veľmi zaujímavá. Keby som ja bol vo verejnej funkcii, prišiel niekto s takouto ponukou za mnou, tiež by som vítal všetky atribúty tohto projektu, možno tak akurát tie kasína by mi začali trošku vadiť. V októbri o tomto projekte písali aj médiá v oblasti zábavy, v oblasti kasín, napríklad Las Vegas Review, článok s nápisom „Harrah´s Entertainment vytvoril partnerstvo so spoločnosťou TriGranit v projekte Metropolis“, tu je v nadpise „2,2 biliónov dolárov plánovaných pre Slovensko v centrálnej Európe“. V tomto článku píše autor 14. októbra 2009, že najväčšia kasínová spoločnosť na svete, čo sa týka príjmov, ohlásila v utorok svoje zainteresovanie s projektom Metropolis 2,2 mld. dolárov projekt. Ďalej píše, že spoločnosť Harrah´s stále negociuje, čiže vyjednáva o finančných podmienkach v tomto projekte. Jej riaditeľ, manažér tejto spoločnosti Andrew Tottenham povedal na konferencii, na tlačovej konferencii v Bratislave, že tento projekt Metropolis by mohol byť nasledovaný inými podobnými projektmi v Európe, ale nie rovnakej veľkosti, nie rovnakého významu, čiže tým potvrdil, že toto je najväčší projekt, o ktorý sa snaží táto spoločnosť v Európe. Tottenham povedal, že výstavba by mohla začať nasledujúci rok, budúci rok s tým, že Harrah´s postaví prvé Hotel Casino, čo už je trošku rozpor s tou ponukou, kde fázy projektu boli, že najprv sa postavia nákupné centrá, potom aquapark, potom zábavné centrum a tak ďalej. V článku je ale tiež povedané, že táto spoločnosť ukončila svoje plány na začiatku roku 2008 v Slovinsku, keď sa Harrah´s nedohodol dohodu s developerom Hit Group. Potvrdzuje to, čo písala Andrea Kaľavská, že odišiel zo Slovinska. Takisto v článku sa dá dočítať, že Harrah´s odišiel z plánovaného veľkého projektu v hodnote 2,6 mld. dolárov na Bahamách, čo v tom blogu nebolo. Čiže nie všade je úspešná táto spoločnosť a to by tomu, kto počúva túto ponuku a je v exekutívnej funkcii, by mal zvýšiť pozornosť, prečo iné krajiny odmietajú tento projekt. Na inom portáli, ktorý má názor casinogamblingweb.com sa dá dočítať, že napriek tomu, že Harrah´s Entertainment má nejaké finančné problémy kvôli globálnej kríze, tak ako aj iné kasínové spoločnosti, nezastavilo to Harrah´s od pozerania do budúcnosti, kde sa dá dočítať, že spoločnosť ohlásila svoj plán vybudovať nový veľký Casino Resort na Slovensku. Takisto píšu o atribútoch tohto projektu. A tiež potvrdzuje v tomto článku autor, že Metropolis s týmto projektom Harrah´s spoločnosť dúfa, že prinesie Slovensku 5 mil. turistov ročne a vytvorí, tu je údaj 25-tisíc pracovných príležitostí. Pozrime sa teraz, čo sa udialo veľmi nedávno v Poľsku, lebo toto tiež bolo nedávno na Slovensku a v Poľsku je úplne iný vývoj, čo sa týka hazardu. Pán kolega Minárik už to spomínal. Súčasný stav v Poľsku je taký, že je tam asi 60-tisíc výherných automatov, zhruba toľko, koľko v Čechách, napriek tomu, že je to štyrikrát väčšia krajina. Poľský štát má ročné príjmy z nich vo výške zhruba 3,5 mld. korún. Presadiť výraznú kontrolu hazardu naplánovala vláda Donalda Tuska po škandále okolo lotériového zákona, ktorý stál miesto troch ministrov a ďalších troch štátnych tajomníkov. Poplatok za prevádzkovanie výherného automatu je v Poľsku okolo 5-tisíc korún alebo 167 eur. Počet zaregistrovaných miest je viac ako 50-tisíc, len vo Varšave je 2 500. Podľa nového zákona, ktorý je v Poľsku schválený, sa hazardné hry budú hrať len v kasínach, v ktorých počet výherných automatov je regulovaný v počte od 5 do 70 v súčasnosti, ale predtým bolo maximum 30, zvýšili na 70, ale z toho titulu, že celkový počet výherných automatov 60-tisíc klesne touto reguláciou na maximálne 3,5-tisíc v Poľsku. Jedno kasíno podľa nového poľského zákona môže byť na počet obyvateľov do 250-tisíc, čiže v mestách do 250-tisíc. Keď je nad 250-tisíc obyvateľov, môže byť ďalšie kasíno, ale vo vojvodstve nie viac ako jedno kasíno na 650-tisíc obyvateľov vojvodstva. Čiže z toho vyplýva regulácia, že maximálne 52 kasín v Poľsku. Zaviedli reguláciu povinnej evidencie výhier nad 20-tisíc zlotých, takisto účastník hazardných hier musí mať minimálne 18 rokov. Poliaci zakázali hru poker, čo my sme tiež na poslednej schôdzi regulovali poker, ale nezakázali sme ho. Výnimkou je špeciálny pokerový turnaj s minimálne desiatimi hráčmi, ale so špeciálnym povolením. Podľa poľského zákona sa zvyšuje poplatok za prevádzkovanie automatov na 2-tisíc zlotých, čo je cca 663 eur. Ak by sa náhodou prevádzkoval výherný automat mimo kasína, tak prevádzkovateľovi bude udelená peňažná pokuta vo výške 12-tisíc zlotých, čo je cca 4-tisíc eur. Takisto zvýšili daň z výhier aj za jednotlivé výherné automaty o 50 %. Definovali nový typ automatu s nízkymi výhrami. Herne v Poľsku budú fungovať len do doby platnosti licencie, potom im nebudú udelené. Celý proces tejto veľmi ostrej regulácie bude trvať päť rokov, čiže počas tých piatich rokov postupne sa dospeje až ku stavu, ktorý zákon definuje. Hneď ako zákon bol prijatý, tak v Čechách sa otvorila diskusia, či taká reštrikcia hazardu nebude mať dopad na Čechy, či nebudú poľskí gambleri chodiť do Čiech a čo to urobí. Ale vyjadrenia boli také, že už dnes pomerne veľa Poliakov chodí cez hranice hrať do Litvínova alebo do ďalších miest, Chomutova. Litvínov je dneska nazývaný Las Vegas českého severu. Z debaty, ktorá bola pri tom zákone, je zaujímavé, napríklad poslanec Henrik Kovalčík (Právo i spravodlivošč) začal pekne po poľsky: „Pane maršálku, vysoká izba“, čo u nás asi by sa predkladalo „ctená snemovňa“, a tento poslanec hovorí, že hazard, ktorý ako všetci vieme a v čom sa všetci zhodujeme, je veľkým zlom spôsobujúcim veľké škody v rodinách. Pýtam sa, páni poslanci, zhodujeme sa aj my v tom, čo sa zhodli poľskí poslanci? Je hazard veľké zlo spôsobujúce veľké škody v rodinách? Ďalej tento pán poslanec hovorí: „Preto každé obmedzenie navrhované vo vládnom zákone, akokoľvek radikálne opatrenia projektované v poslaneckom návrhu sú pozitívne.“ Iný posel poslanec Pjotr Polák, tiež Právo i spravodlivočš, hovorí: „Hazard je bez pochýb zlo, ktoré spôsobuje stratu zdravia.“ Páni poslanci, je namieste otázka, pokiaľ sa poľskí poslanci zhodli, že hazard je veľké zlo, ktoré spôsobuje veľké škody v rodinách, a začali reštrikciu a reguláciu hazardu, ako je možné, pokiaľ aj my by sme sa v tomto zhodli, že je to veľké zlo, že my ideme presne opačným smerom? My otvárame priestor pre hazard zákonom, ktorý sme schválili na minulej schôdzi, ešte sa k tomu dostanem. Aká je situácia v Čechách? Odborníci v Čechách, ktorí sa zaoberajú liečbou závislostí, varujú, že ľudia, ktorí trpia chorobným hráčstvom, že týchto ľudí stále pribúda. Zatiaľ čo v roku 2006 v Čechách sa za prostriedky z Národného fondu zdravia s touto chorobou liečilo okolo 370 ľudí, v roku 2008 do konca septembra to už bolo 1 340 ľudí. V Čechách, v Česku sa snažia o zrušenie herní napríklad v okolí škôl zatiaľ skôr jednotlivé mestá svojimi vyhláškami. Zákon o lotériách, ktorý by priniesol sprísnenie pravidiel, sľubuje už ministerstvo financií veľa rokov. „Poľsko bude tak po Rusku a Ukrajine treťou krajinou, ktorá prísne ohraničí možnosť hazardných hier“, tiež sa dá dočítať v českej tlači. V Čechách je ročne v lotériách a v sazkových hrách 129 mld. korún, českých korún, v roku 2008, to je údaj z roku 2008, a je to o 20 % viacej ako v roku 2007, čiže o 20 % oproti jednému roku stúpol obrat v lotériách. V tých 60-tisíc automatoch českých, výherných automatoch, je obrat 57 mld. českých korún. Ďalej majú asi 30-tisíc videoterminálov, tam je zase obrat 27 mld. korún. Na Ukrajine sa prijal úplný zákaz hazardu. Podobný rast gamblerstva, ako sa dá vidieť z týchto čísiel v Čechách, ale aj u nás, je v Spojených štátoch. Z jednej štúdie vyplýva, že u štrnásťročných je rast gamblerstva 42 %, u pätnásťročných 49 %, u šestnásťročných rastie počet o 63 % z jedného roka na druhý, u sedemnásťročných o 76 %. Čiže je namieste, samozrejme, snažiť sa zabrániť tomu, aby mladí mali prístup k hazardu a takýmto spôsobom rástla závislosť gamblerstva. Gambleri sa rozvádzajú dvakrát viac ako ostatní. Dámy a páni, teraz prejdem k tomu, čo už som sa zmieňoval, čo sa vlastne udialo u nás na poslednej schôdzi, pretože na minulej schôdzi sme schválili novelizáciu zákona o hazardných hrách a nebola k tomu žiadna diskusia. Stalo sa to, že do spoločnej správy gestorského výboru pre financie, menu a rozpočet na minulej schôdzi pribudlo 39 bodov, medzi iným aj tieto: definícia kasína v rekreačnom komplexe. Dovtedy bolo len kasíno, pribudla nová definícia kasíno v rekreačnom komplexe. Táto definícia znie: „Kasíno v rekreačnom komplexe je herňa, v ktorej sa prevádzkujú stolové hry, prípadne výherné prístroje,“ a tak ďalej „pričom sa v nej prevádzkuje najmenej 50 hracích stolov a najmenej 500 výherných prístrojov.“ V Poľsku dali limit zhora maximálne 70, my sme dali limit zdola minimálne 500. A pritom sa zhodneme v tom, že hazard je zlo. „Celková plocha priestorov, v ktorých sa prevádzkujú hazardné hry, v rekreačnom komplexe predstavuje najmenej 7-tisíc metrov štvorcových a priestory rekreačného komplexu s rozlohou najmenej 50-tisíc metrov štvorcových.“ Päť hektárov, sedí to s tým projektom Metropolis, veľmi. Ďalej pribudla definícia novej licencie: licencia na prevádzkovanie hazardných hier v kasíne v rekreačnom komplexe. Ďalej v spoločnej správe pribudla zmena základného imania pre kasíno v rekreačnom komplexe na 20 mil. eur. Doteraz predchádzajúci stav v zákone bol, že základné imanie spoločnosti, ktorá chce prevádzkovať kasíno, musí byť minimálne 50 mil. korún, čo je asi 1,6 mil. eur, teraz sme skočili na 20 mil. eur, presne šité na projekt Metropolis. Ďalej tam pribudlo, že Ministerstvo financií Slovenskej republiky musí rozhodnúť o žiadosti o licenciu do 15 dní. Predtým to bolo do 60 dní. Čiže ministerstvo si samo skrátilo lehotu zo 60 na 15 dní štvornásobne a toto asociuje s tým, čo napísalo Las Vegas Review, že spoločnosť stále negociuje o podmienkach svojej investície. Ďalej v tejto spoločnej správe pribudlo to, čo už je v zákone, že licencia môže byť vydaná až na dobu 30 rokov. Doteraz to bolo len na dobu 10 rokov maximálne. Finančná zábezpeka je podľa schváleného zákona 5 mil. eur pre kasíno v rekreačnom komplexe, predchádzajúci stav bol 15 mil. korún, čo je 0,5 mil. eur, čiže z 0,5 mil. desaťnásobne sa zvýšila finančná zábezpeka. Zaujímavé sú aj odvody, samozrejme. Odvod podľa schváleného zákona je 24 % do štátneho rozpočtu a 3 % do rozpočtu obce z prvých 20 mil. eur ročného obratu, potom degresívne sú nižšie percentá, ale je to rozdiel, keď sa daň platí alebo odvod sa platí paušálne zo stolov alebo z výherných automatov, ako keď sa má platiť z obratu. Pretože v účtovníctve vieme, ako sa to dá všelijako vykazovať, čiže toto je výrazné zmäkčenie platenia odvodov. Pokiaľ by boli paušálne z výherných stolov alebo z automatov, ruliet, tak by určite tie odvody boli vyššie. Pre obec, ktorá toto bude schvaľovať, je, samozrejme, trojpercentný príjem do svojho rozpočtu, myslím, že sú to Jarovce, obrovský príjem. Čiže poslanci, neviem, či naberú odvahu na to, aby povedali nie takýmto vysokým príjmom. V spoločnej správe bolo 39 nových bodov. Celá novela zákona predložená ministerstvom financií mala 72 bodov. Prezident Slovenskej republiky už podpísal novelu zákona o hazardných hrách. Pri uvádzaní tohto bodu pán minister Počiatek v uvádzacej správe k tomuto bodu vôbec nespomenul kasíno v rekreačnom komplexe. Tieto doplnky zo spoločnej správy neboli absolútne spomenuté, ani slovo. Aj preto nebola žiadna diskusia, bolo to štandardné, tak ako sa pán predseda Paška zvykne pýtať: „Má niekto záujem o rozpravu? Nie. Ukončujem rozpravu.“ Čiže nenechá ani priestor na to, aby sa povedzme niekto ešte rozhodol, či chce vstúpiť. Ale pravdou je asi aj to, že ani mnohí poslanci, ktorí z vládnej koalície v počte 83 hlasovali za tento zákon, nevedeli, za čo hlasujú. Preto sme predložili zákon už opakovane, aby sa hazard reguloval, pretože situácia u nás sa zhoršuje a sme presvedčení o tom, že hazard je hra, kde je spoločensky zodpovedné a je i povinnosťou zodpovedných poslancov snažiť sa aspoň regulovať, keď už nie úplne zakázať a vytlačiť, tak ako Rusi za Ural to vytlačiť nemôžeme, tak sa snažíme, keďže u nás takú možnosť nemáme, aspoň centralizovať herne a kasína do veľkých miest, regulovať počet a snažiť sa obmedziť možnosti tohto zla, na ktorom stále všetci, verím, že sa zhodneme, že je to zlo, ktoré je potrebné regulovať. Ten vývoj je u nás, žiaľ, opačný, a preto ešte raz kladiem túto otázku, ak sa zhodneme na tom, že hazard je zlo, tak ako poslanci v poľskom Sejme, tak ako je možné, že Poliaci hazard vytlačujú a prísne regulujú, obmedzujú a my na Slovensku robíme presne opačne? My otvárame dvere hazardu, otvárame dvere druhému najväčšiemu komplexu kasín na svete po Las Vegas, Amerike, bude druhé najväčšie centrum, svetové centrum pri Bratislave podľa schváleného projektu, podľa schváleného zákona, ktorý ste schválili. Preslávime sa, Slovensko sa zapíše do dejín hazardných hier ako miesto, ako krajina, v ktorej je jedno z dvoch najväčších kasín na svete. Páni a dámy, spamätajme sa, posuňte tento zákon do druhého čítania. Spolu s kolegom Minárikom sme ochotní si sadnúť, tak ako dneska pán poslanec Jarjabek navrhoval, vytvoriť spoločne komisiu a diskutovať o tom, ako toto zmeniť, ako zregulovať počet výherných automatov, resp. ďalšie hazardné hry na Slovensku. Ďakujem za pozornosť. (Potlesk.)